次韵蘇端明定武雪浪齋
作者：釋道潜
朝代：宋

paragraphs: 孔明氣宇白玉溫，忠義勇决踰王尊。
葛巾羽扇傳號令，塞垣徹警無塵昏。
良辰往往挾將佐，射鵰走馬循烟村。
歸來飲酒坐堂上，賓從如雲填戟門。
一朝郡圃得奇石，雪浪觸眼驚神魂。
旁求蒼珉琢巨斛，偃然臥土知無根。
三牛曳歸置階圯，錯磨不許留纖痕。
興來作詩寄臺閣，雄詞妙筆爭考論。
將軍今謫窮海外，會見羲娥窺覆盆。
殷勤寄語朔方客，佳致勿毀宜長存。